»Danskerne er efter krisen faldet hen i en hyggetilstand, hvor det store flertal hverken evner eller har lyst til at give den en skalle, så vi kan få gang i økonomien igen. Mens andre folkefærd for længst har knoklet sig ud af krisen og verdensøkonomien atter buldrer derudad, sidder danskerne ubekymret tilbagelænet og venter på, at nogle andre kommer og løser det for os. Men kig nu ud i verden, for pokker – vi bliver overhalet og risikerer snart at være helt tabt af ræset!«.

Sådan lyder opråbet fra Børsens ansvarshavende chefredaktør, 48-årige Anders Krab-Johansen, der på tirsdag udgiver debatbogen ’Vi vinder, når vi vågner – Kunsten at forblive et rigt samfund’.

Her hudfletter han både danskernes arbejdsmoral, der er doven og selvforherligende, og medierne, der er alt for ensidige i dækningen af velfærd, arbejdsmarked og virksomheders vilkår.